Document ID: 32006R1637

Title and Content:
ΚΑΝΟΝΙΣΜΌΣ (ΕΚ) αριθ. 1637/2006 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ της 2ας Νοεμβρίου 2006 σχετικά με μεταβατικές διατάξεις για την εφαρμογή υποχρεωτικών ελάχιστων αποθεματικών από την Ευρωπαϊκή Κεντρική Τράπεζα μετά την εισαγωγή του ευρώ στη Σλοβενία (ΕΚΤ/2006/15) ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ, Έχοντας υπόψη: το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 19.1 και το άρθρο 47.2 πρώτη περίπτωση, τον κανονισμό (ΕΚ) αριθ. 2531/98 του Συμβουλίου, της 23ης Νοεμβρίου 1998, σχετικά με την εφαρμογή ελάχιστων αποθεματικών από την Ευρωπαϊκή Κεντρική Τράπεζα (1), τον κανονισμό (ΕΚ) αριθ. 1745/2003 (ΕΚΤ/2003/9), της 12ης Σεπτεμβρίου 2003, σχετικά με την εφαρμογή υποχρεωτικών ελάχιστων αποθεματικών (2), τον κανονισμό (ΕΚ) αριθ. 2532/98 του Συμβουλίου, της 23ης Νοεμβρίου 1998, σχετικά με τις εξουσίες της Ευρωπαϊκής Κεντρικής Τράπεζας για επιβολή κυρώσεων (3), τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (4), και ιδίως το άρθρο 5 παράγραφος 1 και το άρθρο 6 παράγραφος 4, τον κανονισμό (ΕΚ) αριθ. 2423/2001 (ΕΚΤ/2001/13), της 22ας Νοεμβρίου 2001, σχετικά με την ενοποιημένη λογιστική κατάσταση του τομέα των νομισματικών χρηματοπιστωτικών ιδρυμάτων (5), Εκτιμώντας τα ακόλουθα: (1) Η εισαγωγή του ευρώ από τη Σλοβενία την 1η Ιανουαρίου 2007 σημαίνει ότι από την εν λόγω ημερομηνία τα εγκατεστημένα στη Σλοβενία πιστωτικά ιδρύματα και υποκαταστήματα πιστωτικών ιδρυμάτων θα υπόκεινται σε υποχρεώσεις τήρησης ελάχιστων αποθεματικών. (2) Η ένταξη των εν λόγω οντοτήτων στο σύστημα υποχρεωτικών ελάχιστων αποθεματικών της Ευρωπαϊκής Κεντρικής Τράπεζας (ΕΚΤ) απαιτεί τη θέσπιση μεταβατικών διατάξεων, προκειμένου να διασφαλιστεί η ομαλότητα της ένταξης, χωρίς αυτή να καθίσταται υπέρμετρα επαχθής για τα πιστωτικά ιδρύματα στα συμμετέχοντα κράτη μέλη, συμπεριλαμβανομένης της Σλοβενίας. (3) Το άρθρο 5 του καταστατικού, σε συνδυασμό με το άρθρο 10 της συνθήκης για την ίδρυση της Ευρωπαϊκής Κοινότητας, συνεπάγεται υποχρέωση των κρατών μελών να εκπονούν και να εφαρμόζουν σε εθνικό επίπεδο κάθε πρόσφορο μέτρο για τη συλλογή των στατιστικών πληροφοριών που απαιτεί η εκπλήρωση των υποχρεώσεων παροχής στατιστικών στοιχείων προς την ΕΚΤ και να διασφαλίζουν την έγκαιρη προετοιμασία τους στον τομέα της στατιστικής ενόψει της υιοθέτησης του ευρώ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ορισμοί Για τους σκοπούς του παρόντος κανονισμού, οι όροι «ίδρυμα», «υποχρέωση τήρησης ελάχιστων αποθεματικών», «περίοδος τήρησης», «βάση των αποθεματικών» και «συμμετέχον κράτος μέλος» νοούνται κατά τους όρους του κανονισμού (ΕΚ) αριθ. 1745/2003 (ΕΚΤ/2003/9). Άρθρο 2 Μεταβατικές διατάξεις προκειμένου για ιδρύματα εγκατεστημένα στη Σλοβενία 1. Κατά παρέκκλιση από το άρθρο 7 του κανονισμού (ΕΚ) αριθ. 1745/2003 (ΕΚΤ/2003/9), προβλέπεται για τα ιδρύματα που είναι εγκατεστημένα στη Σλοβενία μεταβατική περίοδος τήρησης εκτεινόμενη χρονικά από την 1η Ιανουαρίου 2007 έως τη 16η Ιανουαρίου 2007. 2. Η βάση των αποθεματικών για τη μεταβατική περίοδο τήρησης όσον αφορά τα ιδρύματα που είναι εγκατεστημένα στη Σλοβενία καθορίζεται σε σχέση με τα στοιχεία του ισολογισμού τους της 31ης Οκτωβρίου 2006. Τα ιδρύματα που είναι εγκατεστημένα στη Σλοβενία γνωστοποιούν στη Banka Slovenije τη βάση των αποθεματικών τους σύμφωνα με το πλαίσιο υποβολής στοιχείων νομισματικής και τραπεζικής στατιστικής της ΕΚΤ, όπως αυτό καθορίζεται στον κανονισμό (ΕΚ) αριθ. 2423/2001 (ΕΚΤ/2001/13). Η βάση των αποθεματικών για τη μεταβατική περίοδο τήρησης όσον αφορά τα ιδρύματα που είναι εγκατεστημένα στη Σλοβενία και απολαύουν της παρέκκλισης του άρθρου 2 παράγραφος 2 του κανονισμού (ΕΚ) αριθ. 2423/2001 (ΕΚΤ/2001/13) υπολογίζεται με βάση τον ισολογισμό τους της 30ής Σεπτεμβρίου 2006. 3. Τα ελάχιστα αποθεματικά για τη μεταβατική περίοδο τήρησης όσον αφορά ιδρύματα που είναι εγκατεστημένα στη Σλοβενία υπολογίζονται είτε από τα ίδια τα ιδρύματα είτε από την Banka Slovenije. Το μέρος που διενεργεί τον υπολογισμό κοινοποιεί τα υπολογισθέντα ελάχιστα αποθεματικά στο άλλο μέρος, παρέχοντας στο τελευταίο ικανό χρόνο για την επαλήθευσή τους και για την υποβολή αναθεωρήσεων το αργότερο την 11η Δεκεμβρίου 2006. Τα υπολογισθέντα ελάχιστα αποθεματικά και οι τυχόν αναθεωρήσεις τους, ανάλογα με την περίπτωση, επιβεβαιώνονται και από τα δύο μέρη το αργότερο τη 12η Δεκεμβρίου 2006. Εάν το μέρος προς το οποίο γίνεται η κοινοποίηση δεν επιβεβαιώσει το ύψος των υποχρεωτικών ελάχιστων αποθεματικών το αργότερο τη 12η Δεκεμβρίου 2006, λογίζεται ότι έχει αναγνωρίσει ότι για τη μεταβατική περίοδο τήρησης ισχύει το υπολογισθέν ποσό. Άρθρο 3 Μεταβατικές διατάξεις προκειμένου για ιδρύματα εγκατεστημένα σε άλλα συμμετέχοντα κράτη μέλη 1. Η ύπαρξη μεταβατικής περιόδου τήρησης για τα ιδρύματα που είναι εγκατεστημένα στη Σλοβενία δεν επηρεάζει την περίοδο τήρησης που ισχύει για ιδρύματα εγκατεστημένα σε άλλα συμμετέχοντα κράτη μέλη, σύμφωνα με το άρθρο 7 του κανονισμού (ΕΚ) αριθ. 1745/2003 (ΕΚΤ/2003/9). 2. Για τις περιόδους τήρησης που εκτείνονται χρονικά από τις 13 Δεκεμβρίου 2006 έως τις 16 Ιανουαρίου 2007 και από τις 17 Ιανουαρίου 2007 έως τις 13 Φεβρουαρίου 2007, τα ιδρύματα που είναι εγκατεστημένα σε άλλα συμμετέχοντα κράτη μέλη δύνανται να αποφασίζουν να αφαιρούν από τη βάση των αποθεματικών τους τυχόν υποχρεώσεις τους έναντι ιδρυμάτων εγκατεστημένων στη Σλοβενία, έστω κι αν κατά το χρόνο υπολογισμού των ελάχιστων αποθεματικών τα εν λόγω ιδρύματα δεν απεικονίζονται στον κατάλογο των ιδρυμάτων που υπόκεινται στην υποχρέωση τήρησης ελάχιστων αποθεματικών, ο οποίος μνημονεύεται στο άρθρο 2 παράγραφος 3 του κανονισμού (ΕΚ) αριθ. 1745/2003 (ΕΚΤ/2003/9). 3. Ιδρύματα εγκατεστημένα σε άλλα συμμετέχοντα κράτη μέλη, τα οποία για τις περιόδους τήρησης που εκτείνονται χρονικά από τις 13 Δεκεμβρίου 2006 έως τις 16 Ιανουαρίου 2007 και από τις 17 Ιανουαρίου 2007 έως τις 13 Φεβρουαρίου 2007 επιθυμούν να αφαιρέσουν από τη βάση των αποθεματικών τους υποχρεώσεις έναντι ιδρυμάτων εγκατεστημένων στη Σλοβενία, υπολογίζουν τα ελάχιστα αποθεματικά τους με βάση τον ισολογισμό τους της 31ης Οκτωβρίου 2006 και της 30ής Νοεμβρίου 2006, αντίστοιχα, και υποβάλλουν πίνακα σύμφωνα με την υποσημείωση αριθ. 5 του πίνακα 1 του παραρτήματος I του κανονισμού (ΕΚ) αριθ. 2423/2001 (ΕΚΤ/2001/13), εμφανίζοντας τα ιδρύματα που είναι εγκατεστημένα στη Σλοβενία ως ιδρύματα που υπόκεινται ήδη στο σύστημα ελάχιστων αποθεματικών της ΕΚΤ. Εν προκειμένω δεν θίγεται η υποχρέωση των ιδρυμάτων να υποβάλλουν στατιστικές πληροφορίες για τις σχετικές περιόδους σύμφωνα με τον πίνακα 1 του παραρτήματος I του κανονισμού (ΕΚ) αριθ. 2423/2001 (ΕΚΤ/2001/13), εξακολουθώντας να απεικονίζουν τα ιδρύματα που είναι εγκατεστημένα στη Σλοβενία ως τράπεζες εγκατεστημένες στον «Υπόλοιπο κόσμο». Κατά την υποβολή των πινάκων τηρούνται οι προθεσμίες και διαδικασίες που καθορίζονται στον κανονισμό (ΕΚ) αριθ. 2423/2001 (ΕΚΤ/2001/13). 4. Για τις περιόδους τήρησης που αρχίζουν το Δεκέμβριο του 2006, τον Ιανουάριο του 2007 και το Φεβρουάριο του 2007, τα ιδρύματα που είναι εγκατεστημένα σε άλλα συμμετέχοντα κράτη μέλη, τα οποία απολαύουν της παρέκκλισης του άρθρου 2 παράγραφος 2 του κανονισμού (ΕΚ) αριθ. 2423/2001 (ΕΚΤ/2001/13) και επιθυμούν να αφαιρέσουν από τη βάση των αποθεματικών τους υποχρεώσεις έναντι ιδρυμάτων εγκατεστημένων στη Σλοβενία, υπολογίζουν τα ελάχιστα αποθεματικά τους με βάση τον ισολογισμό τους της 30ής Σεπτεμβρίου 2006 και υποβάλλουν πίνακα σύμφωνα με την υποσημείωση αριθ. 5 του πίνακα 1 του παραρτήματος I του κανονισμού (ΕΚ) αριθ. 2423/2001 (ΕΚΤ/2001/13), εμφανίζοντας τα ιδρύματα που είναι εγκατεστημένα στη Σλοβενία ως ιδρύματα που υπόκεινται ήδη στο σύστημα ελάχιστων αποθεματικών της ΕΚΤ. Εν προκειμένω δεν θίγεται η υποχρέωση των ιδρυμάτων να υποβάλλουν στατιστικές πληροφορίες για τις σχετικές περιόδους σύμφωνα με τον πίνακα 1 του παραρτήματος I του κανονισμού (ΕΚ) αριθ. 2423/2001 (ΕΚΤ/2001/13), εξακολουθώντας να εμφανίζουν τα ιδρύματα που είναι εγκατεστημένα στη Σλοβενία ως τράπεζες εγκατεστημένες στον «Υπόλοιπο κόσμο». Κατά την υποβολή των πινάκων τηρούνται οι προθεσμίες και διαδικασίες που καθορίζονται στον κανονισμό (ΕΚ) αριθ. 2423/2001 (ΕΚΤ/2001/13). Άρθρο 4 Έναρξη ισχύος και εφαρμογή 1. Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. 2. Ελλείψει ειδικών διατάξεων στον παρόντα κανονισμό, εφαρμόζονται οι διατάξεις των κανονισμών (ΕΚ) αριθ. 1745/2003 (ΕΚΤ/2003/9) και (ΕΚ) αριθ. 2423/2001 (ΕΚΤ/2001/13). Φρανκφούρτη, 2 Νοεμβρίου 2006.

Classification Labels:
1076
588
322
321

Label Descriptions:
{"1076": "Χρηματοπιστωτικοί οργανισμοί", "588": "ΔΗΜΟΣΙΟΝΟΜΙΚΑ", "322": "Διαχείριση", "321": "ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ"}

EuroVoc IDs (Original): 5781
5283
122
2510
2106
1452
1154
4602
1451
914
2200

EuroVoc IDs (Expanded): 5781
5283
122
2510
2106
1452
1154
4602
1451
914
2200

Dataset Source: meu

Split: train